DECIZIA COMISIEI
din 10 aprilie 2008
privind neincluderea rotenonei, a extractului de Equisetum și a clorhidratului de chinină în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin aceste substanțe
[notificată cu numărul C(2008) 1293]
(Text cu relevanță pentru SEE)
(2008/317/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,
întrucât:
(1)
Articolul 8 alineatul (2) din Directiva 91/414/CEE dispune că un stat membru poate autoriza, pe o perioadă de doisprezece ani de la data notificării respectivei directive, introducerea pe piață a produselor de protecție a plantelor care conțin substanțe active care nu sunt menționate în anexa I la directiva menționată anterior și care se află deja pe piață la doi ani de la data notificării directivei, timp în care se efectuează o examinare graduală a acestor substanțe în cadrul unui program de lucru.
(2)
Regulamentele (CE) nr. 1112/2002 (2) și (CE) nr. 2229/2004 (3) ale Comisiei stabilesc dispoziții detaliate de punere în aplicare a etapei a patra din programul de lucru menționat la articolul 8 alineatul (2) din Directiva 91/414/CEE.
(3)
Rotenona, extractul de Equisetum și clorhidratul de chinină sunt substanțe desemnate în etapa a patra a programului.
(4)
Singurii notificatori pentru rotenonă, extractul de Equisetum și clorhidratul de chinină au informat Comisia la data de 5 ianuarie 2007, 15 februarie 2007 și, respectiv, 20 iunie 2007 că nu mai doresc să participe la programul de lucru pentru aceste substanțe active și, prin urmare, nu vor fi prezentate informații suplimentare. În consecință, aceste substanțe active nu ar trebui să fie incluse în anexa I la Directiva 91/414/CEE.
(5)
Pentru rotenonă, Comisia a prezentat și a evaluat informații, în colaborare cu experți din statele membre. Acestea au demonstrat necesitatea de a utiliza în continuare substanțele în cauză. Prin urmare, în aceste circumstanțe este justificată extinderea perioadei de retragere a autorizațiilor pentru unele utilizări esențiale pentru care nu există alternative eficiente, stabilindu-se, totodată, condiții stricte în vederea minimizării oricărui risc posibil.
(6)
Pentru substanțele active pentru care există doar o perioadă scurtă de preaviz pentru retragerea produselor de protecție a plantelor care conțin astfel de substanțe, trebuie să se prevadă o perioadă de grație, limitată la douăsprezece luni, pentru eliminarea, depozitarea, introducerea pe piață și utilizarea stocurilor existente, pentru a permite utilizarea acestor stocuri în cursul unei singure perioade viitoare de vegetație. În cazul în care se prevede o perioadă de preaviz mai lungă, acest termen poate fi redus astfel încât să expire la sfârșitul perioadei de vegetație.
(7)
Prezenta decizie nu aduce atingere introducerii unei cereri pentru aceste substanțe active, în conformitate cu dispozițiile articolului 6 alineatul (2) din Directiva 91/414/CEE în vederea unei posibile includeri a acestora în anexa I.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele active menționate în anexa I la prezenta decizie nu sunt incluse ca substanțe active în anexa I la Directiva 91/414/CEE.
Articolul 2
Statele membre asigură că:
(a)
autorizațiile pentru produsele de protecție a plantelor care conțin substanțele active menționate în anexa I sunt retrase până la 10 octombrie 2008;
(b)
de la data publicării prezentei decizii, nu se mai acordă și nici nu se mai reînnoiește nicio autorizație pentru produsele de protecție a plantelor care conțin aceste substanțe active.
Articolul 3
(1) Prin derogare de la articolul 2, un stat membru menționat în coloana B din anexa II poate menține autorizațiile pentru produsele de protecție a plantelor care conțin substanțele enumerate în coloana A din anexa respectivă pentru utilizările enumerate în coloana C din anexa respectivă până la 30 aprilie 2011, numai în cazul în care sunt respectate următoarele condiții:
(a)
se asigură că sănătatea umană și animală nu suferă niciun efect dăunător, iar mediul nicio influență inacceptabilă;
(b)
se asigură că astfel de produse de protecție a plantelor care rămân pe piață sunt etichetate din nou, pentru a corespunde restricțiilor de utilizare;
(c)
adoptă toate măsurile corespunzătoare pentru a reduce orice risc posibil;
(d)
se asigură că sunt căutate în mod serios alternative pentru aceste utilizări.
(2) Statele membre care utilizează derogarea menționată la alineatul (1) trebuie să informeze Comisia despre măsurile întreprinse în conformitate cu alineatul (1), în special literele (a)-(d), până la 31 decembrie, în fiecare an.
Articolul 4
Orice perioadă de grație acordată de statele membre în conformitate cu articolul 4 alineatul (6) din Directiva 91/414/CEE trebuie să fie cât mai scurtă posibil.
Pentru autorizațiile retrase în conformitate cu articolul 2, perioada respectivă trebuie să expire la 10 octombrie 2009.
Pentru autorizațiile retrase în conformitate cu articolul 3, această perioadă trebuie să expire la 31 octombrie 2011.
Articolul 5
Prezenta decizie se adresează statelor membre.
Adoptată la Bruxelles, 10 aprilie 2008